ไทยพาณิชย์เตือนตลาดเงินพม่าเล็ก
“ไทยพาณิชย์” แนะผู้ประกอบการไทยศึกษาโครงสร้างการชำระเงินในพม่าก่อนทำธุรกิจ
7 ก.ย. 2555

“ไทยพาณิชย์” แนะผู้ประกอบการไทยศึกษาโครงสร้างการชำระเงินในพม่าก่อนทำธุรกิจ 
นางสุทธาภา อมรวิวัฒน์ ผู้ช่วยผู้จัดการใหญ่ ธนาคารไทยพาณิชย์ กล่าวว่า ผู้ประกอบการไทยที่ต้องการลงทุนในพม่าควรศึกษาเรื่องการเงินและกฎระเบียบที่อาจเป็นอุปสรรคสำหรับการค้าขายในระยะสั้น เนื่องจากตลาดการเงินในพม่ายังมีขนาดเล็กและยังมีอุปสรรคในด้านสถาบันการเงิน แม้ปัจจุบันพม่าจะมีธนาคารพาณิชย์ที่เป็นเอกชน แต่ก็เป็นในลักษณะรัฐบาลต้องเข้ามาถือหุ้นขั้นต่ำ 35% 
ในขณะที่ความเชื่อมั่นของคนพม่ากับสถาบันการเงินยังไม่มากเท่าใดนัก เพราะในปี 2527 รัฐบาลทหารพม่าเคยเข้ายึดธนาคารพาณิชย์ รวมทั้งยึดเงินฝากของประชาชนเป็นของรัฐบาลด้วย เมื่อรัฐบาลเกิดการโกงประชาชน จึงทำให้คนพม่านิยมเก็บเงินสดไว้กับตัว และเลือกกู้เงินนอกระบบแทน 
ทั้งนี้ ระบบการโอนเงินและการเบิกถอนเงินสดผ่านเครื่องเอทีเอ็มก็ยังเป็นปัญหา ปัจจุบันผู้ฝากเงินของพม่าไม่สามารถถอนเงินสดจากเครื่องเอทีเอ็มข้ามธนาคารได้ ซึ่งก็เป็นปัญหาต่อการโอนเงินผ่านเครื่องเอทีเอ็มด้วย และปัจจุบันพม่าเพิ่งเปิดให้มาสเตอร์การ์ดเข้าไปวางเครือข่ายบัตรเครดิตในพม่า
นอกจากนี้ การเปิดแอล/ซีจะมีขั้นตอนล่าช้า ต้องใช้เอกสารมาก การเบิกจ่ายต้องใช้เวลา 1 เดือน หรือมากกว่านี้ ยิ่งหากเป็นงานที่เกี่ยวข้องกับรัฐบาลพม่าขั้นตอนแอล/ซีจะช้ามากขึ้น
นางสุทธาภา กล่าวว่า ปัจจุบันเงินบาทของไทยกับเงินจ๊าดไม่สามารถแลกเปลี่ยนได้ทันที ต้องทำผ่านการแลกเป็นเงินเหรียญสหรัฐก่อน ไม่สามารถแลกเป็นเงินจ๊าด หรือเงินจ๊าดแลกกับมาเป็นเงินบาทได้ทันที แต่ต้องผ่านขั้นตอนนำเงินบาทแลกเป็นเงินเหรียญสหรัฐก่อนแลกเป็นเงินจ๊าด ทำให้ผู้ประกอบการต้องเสียค่าธรรมเนียมแพงขึ้นจากอัตราแลกเปลี่ยน 
อย่างไรก็ดี ซึ่งระหว่างนี้ธนาคารแห่งประเทศไทย(ธปท.) ธนาคารกลางของสิงคโปร์ และธนาคารกลางของญี่ปุ่น ได้เข้าให้ความช่วยเหลือเรื่องการวางโครงสร้างทางการเงินให้กับพม่า ขณะที่พม่าก็ต้องการเตรียมความพร้อมเรื่องระบบและเทคนิคทางการเงินก่อนการเปิดประชาคมเศรษฐกิจอาเซียนในปี 2558 จึงเหลือเวลาอีก 3 ปี